
Különböző szemcsefinomító sókeverékek és a Al-5%Ti-1%B előötvözet adagolás öntvényminőségre gyakorolt hatásának vizsgálata

Kulcsszavak: alumínium; ötvözet; olvadéktisztítás; gáztalanítás; szemcsefinomítás
Tudományos diákköri kutatómunkám célja Al-7%Si-0,5%Cu-0,4%Mg ötvözet olvadék rotoros gáztalanítással és különböző segédanyagokkal végzett gépi sóadagolásos kezelőeljárásainak összehasonlítása. A kapcsolódó kísérleteket üzemi körülmények között végeztem, ugyanis az öntödék esetében kulcskérdés lehet az alkalmazott olvadékkezelő eljárások és segédanyagok megválasztása, illetve a segédanyagok adagolásának mennyisége és módja, kiemelten a nagykapacitású szériagyártások során.
Kísérleteim során különböző olvadéktisztító sókeverékeket, valamint titánt és bórt tartalmazó szemcsefinomító segédanyagokat alkalmaztam. Ilyenek például a dolgozatomban bemutatott tisztító és szemcsefinomító sókeverékek, továbbá az elterjedt Al-5%Ti-1%B szemcsefinomító előötvözet is.
Kutatómunkám során érempróbát, K-kokillás próbát, sűrűség-index meghatározást, termikus analízist, mikroszkópi szövetképelemzést, röntgen vizsgálatot, szoftveres képelemzést, SEM-, EDS-, és XRD vizsgálatokat, valamint különböző öntvénymechanikai tulajdonságokat minősítő módszereket alkalmaztam. Vizsgáltam az alumínium olvadékok zárványtartalmának változását, az oldott gáztartalom csökkenését, a kialakult szövetszerkezet szemcsefinomságának mértékét, továbbá az öntvények mechanikai tulajdonságait és a kialakult porozitás mértékét.



